# Muhàmmad Hàssan Akhund

Muhàmmad Hàssan Akhund (paixtu: محمد حسن اخوند, AFI: mʊˈhamad haˈsan ɑˈxund) (Pashmul, c. 1945 – c. 1950 o c. 1955 – c. 1958) és un polític i mul·là afganès, líder del moviment taliban i, des de 2021, primer ministre de l'Afganistan en funcions. També va exercir de viceprimer ministre i de ministre d'Afers Exteriors del primer govern taliban (1996–2001).

## Origen

Akhund és originari del sud de l'Afganistan. Segons dades Consell de Seguretat de les Nacions Unides, va néixer a Pashmul, que en el moment del seu naixement formava part del districte de Panjwayi (actualment, districte de Zhari), a la província de Kandahar del Regne de l'Afganistan. Pel que fa a la data del seu naixement, l'Organització de les Nacions Unides té dues estimacions: aproximadament el 1945–1950 i aproximadament el 1955–1958.
Va estudiar en diversos seminaris islàmics de l'Afganistan, però no en els del Pakistan. A diferència de molts altres líders taliban, no va participar en la Guerra afgano-soviètica.

## Carrera política

Akhund és un dels membres més antics dels taliban, i va ser un estret col·laborador de Mohammad Omar, el primer líder del moviment. Durant el primer govern dels talibans (1996–2001), va exercir com a ministre d'Afers Exteriors de l'Afganistan entre 1998 i el 27 d'octubre de 1999, i també en va ser el viceprimer ministre durant tot el govern. Com molts altres talibans d'alt rang, està subjecte a sancions de les Nacions Unides relacionades amb l'acollida de grups terroristes.
Durant la Insurrecció talibana (2001–2021) va ser, de manera intermitent, membre de la Quetta Shura. El 2013 va ser el cap de les comissions dels taliban i el cap de la comissió de reclutament.
Després del retorn dels talibans al poder el 2021, va ser nomenat primer ministre interí. El seu nomenament es va percebre com un acord entre les figures més dures i moderades del moviment i, d'aquesta forma, el 7 de setembre de 2021 va prendre possessió del càrrec.

## Informació addicional

Akhund és l'autor de diverses obres sobre l'islam. Segons la BBC News, té més influència en la part religiosa dels talibans, en contraposició a la part militar. Un analista de l'Institut de Pau dels Estats Units va argumentar que més aviat es tractava d'una persona política.

## Referències

* ↑ «Hibatullah Akhundzada to Lead Taliban Govt» (en anglès). ToloNews.com, 09-09-2021. Arxivat de l'original el 9 setembre 2021. [Consulta: 9 setembre 2021].
* ↑ «Security Council 1988 Committee Amends 105 Entries on Its Sanctions List | Meetings Coverage and Press Releases» (en anglès). UN.org. Arxivat de l'original el 6 octubre 2021. [Consulta: 8 setembre 2021].
* 1 2 3 «Profile: Mohammad Hasan Akhund, the head of Taliban government» (en anglès). AlJazeera.com, 07-09-2021. Arxivat de l'original el 20 novembre 2021. [Consulta: 7 setembre 2021].
* 1 2 «Profile: Who is Afghanistan's new caretaker prime minister?» (en anglès). Tribune.com.pk, 08-09-2021. Arxivat de l'original el 8 setembre 2021. [Consulta: 8 setembre 2021].
* ↑ «Explained: Who is Mullah Hasan Akhund? What does the Taliban's choice of interim prime minister mean for Afghanistan?» (en anglès), 08-09-2021. Arxivat de l'original el 8 setembre 2021. [Consulta: 9 setembre 2021].
* ↑ Adamec, Ludwig W. Historical Dictionary of Afghanistan (en anglès). 4a edició. Scarecrow Press, 2012, p. 69. ISBN 9780810879577.
* ↑ Bergen, Peter. Talibanistan (en anglès). Oxford University Press, 2013, p. 9.
* ↑ Jones, Seth G. Waging Insurgent Warfare: Lessons from the Vietcong to the Islamic State (en anglès). Oxford University Press, 2017, p. 99.
* ↑ «Afghanistan: Who's who in the Taliban leadership» (en anglès). BBC.com, 07-09-2021. Arxivat de l'original el 17 gener 2022. [Consulta: 19 setembre 2021].
* ↑ «Afghanistan: Who's who in the new Taliban government» (en anglès). News.Sky.com, 07-09-2021. Arxivat de l'original el 7 setembre 2021. [Consulta: 7 setembre 2021].
* 1 2 «Hardliners get key posts in new Taliban government» (en anglès). BBC.com, 07-09-2021. Arxivat de l'original el 7 setembre 2021. [Consulta: 7 setembre 2021].
* ↑ «گروه طالبان حکومت جدید خود را با رهبری ملا حسن اخوند اعلام کرد» (en persa). BBC.com. Arxivat de l'original el 7 setembre 2021. [Consulta: 7 setembre 2021].
* ↑ «Taliban announce new government for Afghanistan» (en anglès). BBC.com, 07-09-2021. Arxivat de l'original el 7 setembre 2021. [Consulta: 7 setembre 2021].
* ↑ Pal, Alasdair. «Factbox: Mohammad Hasan Akhund: Veteran Taliban leader becomes acting Afghan PM» (en anglès). Reuters.com. Arxivat de l'original el 17 setembre 2021. [Consulta: 9 setembre 2021].